  Майя Бывальцева Ижкарысь эмъюртъёсын воштӥськонъёс луозы. Клиникая 8 номеро эмъяськонни борды 3 номеро кар поликлиникаез ватсалозы, клиникая 6 номеро эмъяськонни борды — 4 номеро кар поликлиникаез. Со пумысен косэмъёсты 14-тӥ инвожое юнматӥз Удмуртиысь кивалтэтлэн тӧроез Виктор Савельев. Кивалтэтлэн азьвалтэтэзлэн кенешоназ со ужпумъёсъя ивортон лэсьтӥз элькунысь тазалыкез утёнъя министр Алексей Чуршин. Выльдӥськонъёсты ортчыто коньдонэз, ваньбурез но ужасьёсты пайдалыкогес кутон, эмъюрттэтлэсь ӟечлыксэ будэтон вылысь. 3 номеро поликлиника борды юнматэм улӥсьёс — 22 сюрс 514 адями — 8 номеро эмъяськоннилы матын уло. Трос аръёс ӵоже ини соос хирургия, гастроэнтерология, неврология но пульмонология ӧръёсъя эмъюрттэтэз отын басьто. 3 номеро поликлиникаын эндоскопен но ультразвукен куд-ог эскеронъёсты ортчытыны тӥрлык но ӧнерчиос ӧвӧл, 8 номеро эмъяськонниын соос вань. Со дыре ик, пӧртэм ӧръёсъя юрттэт сётӥсь эмъяськоннилэн поликлиникаез ӧвӧл, озьы эмъюрттэт сётонын герӟет ыше. 8 номеро эмъяськоннилэн но 3 номеро поликлиникалэн юртъёссы умоесь, огазеям ужъюртын ваньмыз со уже кутӥськоз, лыдъя тазалыкез утёнъя министр. Та учырын воштӥськонъёс толэзяз 353 сюрс манет шыръяны луонлык сётозы, администрациын ужасьёсты мозмытэмен валче тыронъёс 714 сюрс манет котыр луозы. Озьыен, 2016-тӥ арын ньыль толэзь ӵоже 698 сюрс манет шыръяськоз. 4 номеро поликлиника борды юнматэм калык Ленин урамысь 6 номеро эмъяськоннилы матын улэ. Соосты огазеяса, 2016-тӥ арын куарусёнысен толсурозь 687 сюрс 750 манет шыръяськоз. Тодэ вайытом, 2016-тӥ арын Удмуртиысь тазалыкез утёнъя министерстволэн 55 ужъюртъёсаз выльдӥськонъёс ортчозы. Элькунлэн тӧроез пусйиз, ужъюртъёсын ортчись воштӥськонъёс эмчиослэн ужан интыоссы вылын уродэн медаз шӧдӥське. Тегъёс: Ижкар ВикторСавельев Удмуртия оптимизация Тазалык АлексейЧуршин Тазалыкезутёнъяминистерство коньдэт кивалтэт тазалыкезутён эмъяськонниос  